Ehdotus NEUVOSTON ASETUS vuosia 2014–2020 koskevan monivuotisen rahoituskehyksen vahvistamisesta annetun asetuksen (EU, Euratom) N:o 1311/2013 muuttamisesta /* COM/2015/015 final - 2015/0010 (APP) */





PERUSTELUT 1. EHDOTUKSEN TAUSTA Vuosia 2014–2020 koskevan monivuotisen rahoituskehyksen vahvistamisesta 2 päivänä joulukuuta 2013 annetun neuvoston asetuksen N:o 1311/2013[1] 19 artiklassa säädetään, että monivuotista rahoituskehystä tarkistetaan, jos 1. päivän tammikuuta 2014 jälkeen hyväksytään uusia sääntöjä tai yhteistyössä hallinnoitavia ohjelmia: 1. Jos rakennerahastoista, koheesiorahastosta, Euroopan maaseudun kehittämisen maatalousrahastosta, Euroopan meri- ja kalatalousrahastosta, turvapaikka- ja maahanmuuttorahastosta tai sisäisen turvallisuuden rahastosta annetaan uudet säännöt tai hyväksytään uudet yhteistyössä hallinnoitavat ohjelmat 1 päivän tammikuuta 2014 jälkeen, monivuotista rahoituskehystä tarkistetaan siirtämällä varainhoitovuonna 2014 käyttämättä jääneet määrärahat seuraaville vuosille vastaavien menojen enimmäismääriä kasvattamalla. 2. Vuoden 2014 käyttämättä jääneiden määrärahojen siirtoa koskeva tarkistus hyväksytään ennen 1 päivää toukokuuta 2015. Koska vuosien 2014–2020 rahoituskehyksestä päästiin sopimukseen varsin myöhään, rahastojen täytäntöönpanoa koskevat säädökset hyväksyttiin Euroopan aluekehitysrahaston (EAKR), Euroopan sosiaalirahaston (ESR), koheesiorahaston ja Euroopan maaseudun kehittämisen maatalousrahaston (maaseuturahasto) osalta joulukuussa 2013 ja Euroopan meri- ja kalatalousrahaston (EMKR), turvapaikka-, maahanmuutto- ja kotouttamisrahaston ja sisäisen turvallisuuden rahaston osalta vasta toukokuussa 2014. Tämän seurauksena kunkin rahaston osalta hyväksyttiin vuoden 2014 aikana useita täytäntöönpanosäädöksiä ja delegoituja säädöksiä. Komission strategia, jonka mukaisesti epävirallinen vuoropuhelu Euroopan rakenne- ja investointirahastojen (ERI-rahastot eli EAKR, ESR, koheesiorahasto, maaseuturahasto ja EMKR) ohjelma-asiakirjoista aloitettiin jo vuonna 2012, on tuottanut merkittäviä tuloksia. Kumppanuussopimusten tekeminen jäsenvaltioiden kanssa sujui noin neljä kuukautta nopeammin kuin edellisellä ohjelmakaudella. Säädösten myöhäisen hyväksymisen vuoksi suurta osaa ohjelmista ei kuitenkaan voitu hyväksyä vielä vuonna 2014 eikä myöskään niiden valmistelu ollut niin pitkällä, että niihin olisi voitu soveltaa varainhoitoasetuksen 13 artiklan mukaista määrärahojen siirtoa[2]: Ohjelmiin, jotka olivat vuoden 2014 lopussa ”valmiit hyväksyttäväksi” mutta joita ei ehditty virallisesti hyväksyä, voidaan soveltaa varainhoitoasetuksen 13 artiklan 2 kohdan a alakohdassa tarkoitettua määrärahojen siirtomenettelyä vuoden 2014 maksusitoumusmäärärahojen osalta. Ilmaisulla ”valmis hyväksyttäväksi” tarkoitetaan tässä sitä, että valmisteluvaiheet on saatu päätökseen eikä muita toimia enää tarvita ennen kuin komissiossa voidaan käynnistää menettely ohjelman hyväksymispäätöksen tekemistä varten. Tällaisissa tapauksissa vuoden 2014 maksusitoumusmäärärahat voidaan siirtomenettelyn mukaisesti siirtää vuodelle 2015, kunhan vuoden 2014 määrät sidotaan ennen 31 päivää maaliskuuta 2015. Määrärahat, joita ei käytetty vuonna 2014 ja joita ei siirretä seuraavalle varainhoitovuodelle, on siirrettävä myöhemmille varainhoitovuosille monivuotisesta rahoituskehyksestä annetun asetuksen 19 artiklan mukaisesti tehtävän monivuotisen rahoituskehyksen tarkistuksen yhteydessä. Monivuotisen rahoituskehyksen enimmäismäärien tarkistuksesta on laadittava lisätalousarvio vuoden 2015 maksusitoumusmäärärahojen osalta. Ohjelmien hyväksymisen ennakkoehtona on sekä monivuotisen rahoituskehyksen tarkistuksen että lisätalousarvion hyväksyminen. Vasta kun ne on hyväksytty, on mahdollista tehdä talousarviositoumukset ja suorittaa ensimmäinen ennakkomaksu. 2. EHDOTUKSEN OIKEUDELLINEN SISÄLTÖ 2.1. Tarkastelun laajuus Monivuotisesta rahoituskehyksestä annetun asetuksen 19 artiklan mukainen tarkistus tehdään, jos 1. päivän tammikuuta 2014 jälkeen on hyväksytty uusia sääntöjä tai yhteistyössä hallinnoitavia ohjelmia, jotka liittyvät ERI-rahastoihin, turvapaikka-, maahanmuutto- ja kotouttamisrahastoon tai sisäisen turvallisuuden rahastoon. Näin ollen tarkistusta sovelletaan 1 päivän tammikuuta 2014 jälkeen hyväksyttyihin ohjelmiin myös siinä tapauksessa, että niitä koskeva säädös oli hyväksytty jo aiemmin. Lisäksi ’säännöillä’ tarkoitetaan paitsi perussäädöksiä, joissa vahvistetaan kyseisten rahastojen täytäntöönpanosäännöt, myös täytäntöönpanosäädöksiä ja delegoituja säädöksiä siltä osin kuin ohjelman valmistelu tai viimeistely edellyttää niiden antamista. Tämän vuoksi tarkistusta koskevaa säännöstä sovelletaan myös nuorisotyöllisyysaloitteen erityismäärärahoihin, koska niillä on sama oikeusperusta kuin ohjelmilla. Tarkistusta sovelletaan myös vähävaraisimmille suunnatun eurooppalaisen avun rahastoon (FEAD), koska sen maksusitoumusmäärärahat ovat peräisin rakennerahastoista ja kuuluvat yhteistyössä tapahtuvan hallinnoinnin piiriin. Tarkistusta koskevaa 19 artiklaa sovelletaan myös EAKR:n rahoitusosuuteen Euroopan naapuruusvälineen ja liittymistä valmistelevan tukivälineen puitteissa perustetuille rajat ylittäville ja merialueita koskeville ohjelmille, koska kyseiset määrärahat ovat osa ERI-rahastojen yhteisistä säännöksistä annetun asetuksen[3] 91 artiklan 2 kohdassa määriteltyjä kansallisia rahoitusosuuksia. Sen sijaan säännöstä ei sovelleta määrärahoihin, jotka on siirretty koheesiorahastosta Verkkojen Eurooppa -välineeseen tai jotka liittyvät komission aloitteesta annettavaan tekniseen apuun tai innovatiivisiin toimiin, koska ne eivät ole osa ohjelmia ja komissio hallinnoi niitä suoraan. Säännöstä ei sovelleta myöskään monivuotisen rahoituskehyksen otsakkeen 4 rahoitusosuuksiin edes siinä tapauksessa, että ne on siirretty EAKR:oon tai Euroopan alueellisen yhteistyön tavoitteeseen. Monivuotisesta rahoituskehyksestä annetun asetuksen 19 artiklassa ei aseteta mitään rajoituksia sen suhteen, mitä määrärahoja voidaan siirtää myöhemmille varainhoitovuosille. 3. MÄÄRÄRAHOJEN SIIRTO Niiden monivuotisesta rahoituskehyksestä annetun asetuksen 19 artiklassa tarkoitettujen, yhteistyössä hallinnoitaviin ohjelmiin kuuluvien maksusitoumusmäärärahojen määrä, joiden voimassaolo päättyi vuonna 2014, oli 21 043 639 478 euroa nykyhintoina. Määrä muodostuu niistä ohjelmiin vuodelle 2014 kohdennetuista määrärahoista, joita ei voitu sitoa vuonna 2014 eikä siirtää vuodelle 2015. Seuraava taulukko osoittaa vuoden 2014 maksusitoumusmäärärahojen jakautumisen eri rahastoihin. Siinä mainitaan erikseen vuonna 2014 hyväksytyt määrärahat sekä edelliseltä vuodelta siirretyt määrärahat ja ne määrärahat, jotka on tarkoitus siirtää seuraavalle varainhoitovuodelle monivuotisesta rahoituskehyksestä annetun asetuksen 19 artiklan mukaisesti: (euroa nykyhintoina) Komissio ehdottaa, että kaikki vuonna 2014 käyttämättä jääneet määrärahat siirretään varainhoitovuodelle 2015, jotta investoinnit kasvuun ja työllisyyteen voidaan pitää käynnissä, minimoida eroavuudet suhteessa vuonna 2014 hyväksyttyjen ohjelmien kohteluun ja varmistaa niiden ohjelmien yhtäläinen kohtelu, joiden vuoden 2014 maksusitoumusmäärärahat siirretään seuraavalle varainhoitovuodelle varainhoitoasetuksen 13 artiklan mukaisesti[4]. Näin ollen kaikki määrärahat, joita ei käytetty vuonna 2014 eikä siirretty seuraavalle varainhoitovuodelle, siirretään vuodelle 2015, lukuun ottamatta seuraavia tapauksia: Maaseuturahaston käyttämättömistä määrärahoista ehdotetaan siirrettäväksi yhtä suuret osuudet vuosille 2015 ja 2016. Tämä on perusteltua erityisesti seuraavien olosuhteiden yhteisvaikutuksen vuoksi: – Sääntelykehys, jossa vahvistetaan ne keskeiset tekijät, joiden pohjalta jäsenvaltioiden on laadittava maaseudun kehittämistä koskevat ohjelmansa, valmistui vasta vuoden 2014 jälkipuoliskolla. Lisäksi tuorein asetus, jolla muutetaan perussäädöstä niiden jäsenvaltioiden päätösten nojalla, joilla määrärahoja siirretään suorien tukien ja maaseudun kehittämisen välillä ja jotka siten vaikuttavat ohjelmasuunnitteluun, tuli voimaan vasta joulukuun 2014 lopussa. – Asetuksella (EU) N:o 1310/2013 vahvistettujen siirtymäsäännösten mukaisesti huomattava määrä maaseudun kehittämistä koskevien uusien ohjelmien määrärahoista maksetaan edelleen vanhoja ohjelmia koskevien budjettikohtien mukaisesti ohjelmakausien välisen siirtymäkauden ajan. Käytettävissä olevien maksusitoumusmäärärahojen kaksinkertaistaminen maaseudun kehittämistä koskevien uusien ohjelmien budjettikohdissa lisäisi näin ollen vuonna 2015 käyttämättä jäävien maksumäärärahojen määrää entisestään, kun käytettävissä olevia maksusitoumusmäärärahoja olisi enemmän kuin koko vuoden maksuihin tarvitaan. – Muista ERI-rahastoista poiketen maaseuturahastosta rahoitettavien ohjelmien puitteissa ei suoriteta vuotuisia ennakkomaksuja, mikä kasvattaa ennen maksusitoumusmäärärahojen vapauttamista koskevien määräaikojen päättymistä esitettävien välimaksupyyntöjen määrää. EAKR:n rahoitusosuus Euroopan naapuruusvälineen ja liittymistä valmistelevan tukivälineen mukaan perustetuille rajat ylittäville ja merialueita koskeville ohjelmille: vuoden 2014 EAKR-määrärahat ehdotetaan siirrettäväksi kokonaisuudessaan vuodelle 2017. Näiden ohjelmien perustaminen on tavallista monimutkaisempaa ja kestää kauemmin. Tämä johtuu ohjelmien erityisluonteesta, kun niissä on mukana sekä jäsenvaltioita että ehdokas- tai naapurimaita. Turvapaikka-, maahanmuutto- ja kotouttamisrahastosta ja sisäisen turvallisuuden rahastosta rahoitettavien ohjelmien vuonna 2014 käyttämättä jääneet määrärahat siirretään varainhoitovuosille 2015–2017 siten, että kunkin vuoden osuus on edellisvuotista pienempi. Näiden rahastojen perussäädökset hyväksyttiin vasta toukokuussa 2014, ja useiden täytäntöönpanosäädösten ja delegoitujen säädösten hyväksyminen on yhä kesken. Näihin rahastoihin sovelletaan maksusitoumusmäärärahojen vapauttamisen suhteen tiukempia sääntöjä kuin ERI-rahastoihin, sillä määräaika on toisesta täytäntöönpanovuodesta alkaen n+2 (eikä n+3). On myös otettava huomioon, että jäsenvaltioilla ei ole vielä kovin paljon kokemusta näiden rahastojen hallinnoinnista yhteistyössä komission kanssa. Nämä seikat on otettu huomioon ehdotuksessa vuoden 2014 määrärahojen siirtämisestä kolmelle seuraavalle varainhoitovuodelle. Vuonna 2014 käyttämättä jääneet määrärahat ehdotetaan näin ollen siirrettäväksi seuraaville varainhoitovuosille seuraavan taulukon mukaisesti. (euroa nykyhintoina) 4. VAIKUTUS MAKSUMÄÄRÄRAHOIHIN Vuoden 2015 maksut katetaan vuodeksi 2015 hyväksytyn talousarvion määrärahoilla. Ensimmäinen ennakkomaksu, jota ei suoritettu vuonna 2014, on maksettava vuonna 2015 samaan aikaan toisen ennakkomaksun kanssa. Siihen varatut, vuonna 2014 käyttämättä jääneet määrärahat on kuitenkin jo käytetty siirtoihin, joilla on vähennetty edelliseltä, vuodet 2007–2013 kattaneella ohjelmakaudella maksamatta jääneitä määriä. Vastaavasti niillä voitaisiin tarvittaessa kattaa ennakkomaksuja vuonna 2015. Sen sijaan on vaikeampi ennustaa siirtojen vaikutuksia välimaksuihin keskipitkällä ja pitkällä aikavälillä. Säädöksissä, joissa vahvistetaan rahastojen täytäntöönpanosäännöt, säädetään myös tiettyyn määräaikaan mennessä käyttämättä jääneiden määrärahojen automaattisesta vapauttamisesta. Tämä määräaika on ERI-rahastojen osalta n+3 vuotta ja turvapaikka-, maahanmuutto- ja kotouttamisrahastojen ja sisäisen turvallisuuden rahaston osalta n+2 vuotta. Vuosi ”n” on vuosi, jona talousarviositoumus on tehty. Koska talousarviositoumus tehdään vuonna 2015 riippumatta siitä, millä perusteella maksusitoumusmäärärahat on siirretty vuodelta 2014 varainhoitovuodelle 2015, määräaika n+3 alkaa vuodesta 2015, ja sen päättyminen siirtyy vuoden 2017 lopusta vuoden 2018 loppuun. Jos määräaika on n+2, sovelletaan samaa sääntöä: määräaika alkaa vuodesta 2015, ja sen päättyminen siirtyy vuodella eteenpäin. Tämä saattaisi periaatteessa johtaa siihen, että maksuja siirrettäisiin varainhoitovuodelta toiselle ilman, että tämä vähentäisi ohjelmakauden 2014–2020 kokonaistarpeita. Toisaalta määrärahojen siirtäminen ei vaikuta todelliseen täytäntöönpanovauhtiin. Ohjelmien hyväksymisajankohdasta riippumatta menot ovat kaikissa ohjelmissa tukikelpoisia 1. päivästä tammikuuta 2014 (nuorisotyöllisyysaloitteen osalta 1. päivästä syyskuuta 2013 ja vähävaraisimmille suunnatun eurooppalaisen avun rahaston osalta 1. päivästä joulukuuta 2013). Tämä tarkoittaa, että täytäntöönpano voitaisiin aloittaa ennen kuin ohjelmat on virallisesti hyväksytty, jolloin olisi mahdollista rajoittaa välimaksupyyntöjen esittämisen viivästymisestä aiheutuvia vaikutuksia. Vuoden 2014 maksusitoumusmäärärahojen siirrosta vuotuisiin maksukattoihin aiheutuvien vaikutusten odotetaan jäävän lievemmiksi myös siksi, että jäsenvaltioilla on n+3 vuotta (turvapaikka-, maahanmuutto- ja kotouttamisrahastojen ja sisäisen turvallisuuden rahaston osalta n+2 vuotta) aikaa käyttää varat, kun otetaan huomioon ensimmäinen ja vuotuinen ennakkomaksu sekä käytettävissä oleva maksumäärärahojen kokonaisliikkumavara (monivuotisesta rahoituskehyksestä annetun asetuksen 5 artikla). Näistä syistä komissio ei esitä maksumäärärahojen enimmäismäärien tarkistusta. Näistä syistä komissio ei esitä maksumäärärahojen enimmäismäärien tarkistusta. Se tarkastelee tilannetta uudelleen säännöllisesti täytäntöönpanon edetessä ja esittää tarvittaessa lisäehdotuksia monivuotisesta rahoituskehyksestä annetun asetuksen asiaa koskevien säännösten mukaisesti. 5. TARKISTETTU RAHOITUSKEHYS NYKYHINTOINA Monivuotisesta rahoituskehyksestä annetun asetuksen muuttamista koskevassa neuvoston asetuksessa on viitattava asetuksen liitteessä esitettyyn perustaulukkoon, joka on ilmaistu vuoden 2011 hintoina[5]. Monivuotista rahoituskehystä koskevan asetuksen muuttamista koskevassa neuvoston asetuksessa on viitattava asetuksen liitteessä esitettyyn perustaulukkoon, joka on ilmaistu vuoden 2011 hintatason mukaan. Nykyhintoina ilmaistut määrät on näin ollen muunnettava vuoden 2011 hinnoiksi. 2015/0010 (APP) Ehdotus NEUVOSTON ASETUS vuosia 2014–2020 koskevan monivuotisen rahoituskehyksen vahvistamisesta annetun asetuksen (EU, Euratom) N:o 1311/2013 muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 312 artiklan, ottaa huomioon Euroopan atomienergiayhteisön perustamissopimuksen ja erityisesti sen 106 a artiklan, ottaa huomioon Euroopan komission ehdotuksen, ottaa huomioon Euroopan parlamentin hyväksynnän, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, noudattaa erityistä lainsäätämisjärjestystä, sekä katsoo seuraavaa: (1) Neuvoston asetuksen (EU, Euratom) N:o 1311/2013[6] 19 artiklassa säädetään, että jos rakennerahastoista, koheesiorahastosta, Euroopan maaseudun kehittämisen maatalousrahastosta, Euroopan meri- ja kalatalousrahastosta, turvapaikka-, maahanmuutto- ja kotouttamisrahastosta tai sisäisen turvallisuuden rahastosta annetaan uudet säännöt tai hyväksytään uudet yhteistyössä hallinnoitavat ohjelmat 1 päivän tammikuuta 2014 jälkeen, monivuotista rahoituskehystä tarkistetaan siirtämällä varainhoitovuonna 2014 käyttämättä jääneet määrärahat seuraaville vuosille vastaavien menojen enimmäismääriä kasvattamalla. Vuoden 2014 käyttämättä jääneiden määrärahojen siirtoa koskeva tarkistus hyväksytään ennen 1 päivää toukokuuta 2015. (2) Ohjelmien ja uusien sääntöjen myöhäisen hyväksymisen vuoksi vuonna 2014 jäi sitomatta rakennerahastojen ja koheesiorahaston määrärahoja 11 216 187 326 euroa nykyhintoina, Euroopan maaseudun kehittämisen maatalousrahaston ja Euroopan meri- ja kalatalousrahaston määrärahoja 9 446 050 652 nykyhintoina ja turvapaikka-, maahanmuutto- ja kotouttamisrahaston ja sisäisen turvallisuuden rahaston määrärahoja 442 319 096 euroa nykyhintoina, eikä näitä määrärahoja myöskään voitu siirtää varainhoitovuodelle 2015. (3) Neuvoston asetuksen (EU, Euratom) N:o 1311/2013 liitettä olisi tämän vuoksi tarkistettava siirtämällä vuonna 2014 käyttämättä jääneet maksusitoumusmäärärahat seuraaville varainhoitovuosille alaotsakkeessa 1b ja otsakkeissa 2 ja 3. Nykyhintoina ilmoitetut määrät olisi tätä varten muunnettava vuoden 2011 hinnoiksi. (4) Asetusta (EU, Euratom) N:o 1311/2013 olisi tämän vuoksi muutettava vastaavasti, ON HYVÄKSYNYT TÄMÄN ASETUKSEN: 1 artikla Korvataan asetuksen (EU, Euratom) N:o 1311/2013 liite tämän asetuksen liitteessä olevalla tekstillä. 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja [1] EUVL L 347, 20.12.2013, s. 884. [2] Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1). [3] Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1081/2006 kumoamisesta (EUVL L 347, 20.12.2013, s. 320). [4] Riippumatta siitä, millä perusteella maksusitoumusmäärärahoja on siirretty varainhoitovuodelta 2014 varainhoitovuodelle 2015, talousarviositoumukset tehdään vuonna 2015. ERI-rahastoja koskeva määräaika n+3 siirtyy näin ollen vuoden 2017 lopusta vuoden 2018 loppuun. Turvapaikka-, maahanmuutto- ja kotouttamisrahastoa ja sisäisen turvallisuuden rahastoa koskeva määräaika n+2 siirtyy vuoden 2016 lopusta vuoden 2017 loppuun. [5] Komission tiedonanto neuvostolle ja Euroopan parlamentille – Rahoituskehyksen tekninen mukautus vuodeksi 2015 BKTL:n muutosten mukaisesti (vuosia 2014–2020 koskevan monivuotisen rahoituskehyksen vahvistamisesta annetun neuvoston asetuksen N:o 1311/2013 6 artikla), COM(2014) 307 final, 28.5.2014. [6] Neuvoston asetus (EU, Euratom) N:o 1311/2013, annettu 2 päivänä joulukuuta 2013, vuosia 2014–2020 koskevan monivuotisen rahoituskehyksen vahvistamisesta (EUVL L 347, 20.12.2020, s. 884). LIITE MONIVUOTINEN RAHOITUSKEHYS (EU-28)